Pizza-afleweraar-video: Klagtes gelê‘n Skermskoot uit die video. Arlene Helberg, woordvoerder van Famous Brands, het gesê die maatskappy het aanklagte van poging tot moord, roekelose of nalatige bestuur en kwaadwillige saakbeskadiging gemaak by die Humewood-polisiestasie. “Famous Brands sal hul volle samewerking aan die polisie gee in die saak.” Die polisie het intussen bevestig dat hulle die saak ondersoek. Volgens Helberg is Omoefe Acboriyede, die bestuurder van die motorfiets, op deernisverlof sodat hy ten volle kan herstel. Helberg het namens Famous Brands se bestuur ŉ beroep gedoen op die bestuurder van die motor om met die maatskappy en of polisie kontak te maak. “Famous Brands se bestuur sal regsaksie teen die motoris instel sodra sy identiteit vasgestel en geverifieer is.” Maroela Media het vroeër berig ŉ video wat wyd op sosiale media versprei word, wys hoe ŉ Debonairs-afleweraar op sy motorfiets langs ŉ motor by ŉ verkeerslig wag. Die bestuurder van die motor sê in kru taal aan sy passasier dat hy die man van sy motorfiets gaan afstamp omdat hy swak bestuur. Die motoris gebruik ook die k-woord in die video.